পামেলা অ্যান্ডারসন
অভিভাবকদের সবচেয়ে বেশি কপালে ভাঁজ পড়ে, যেদিন তাঁরা জানতে পারেন ছেলে কিংবা মেয়ে মদ্যপান করে বাড়ি ঢুকেছে। অথবা জানতে পারেন, তারা মাদকাসক্ত হয়ে পড়ছে। যদি জানতে পারেন সন্তানেরা কারও সঙ্গে যৌনসম্পর্কে জড়িয়েছে, তাহলে আর রক্ষা নেই! কিন্তু পামেলা অ্যান্ডারসনের কাছে সবটাই ‘নর্মাল’। ‘‘আমরা চাই, ব্র্যান্ডন আর ডিলান (পামেলার দুই ছেলে) নিরাপদ যৌনতার অভ্যাস করুক। মদ্যপান এবং মাদক নিয়ে পরীক্ষা-নিরীক্ষাও করুক। তবে সাবধানে করে যেন,’’ নিদান দিয়েছিলেন ‘বেওয়াচ’ তারকা পামেলা।


ম্যাডোনা
তিনি মঞ্চে মদ্যপ হয়ে ওঠেন। লিপ সিঙ্ক করেন। বিতর্কিত অঙ্গভঙ্গি করেন। এ সব অভিযোগ ম্যাডোনার বিরুদ্ধে ভূরি ভূরি। কিন্তু অভিভাবক হিসেবে যা সব অভিযোগ রয়েছে তাঁর বিরুদ্ধে, শুনলে ভিরমি খেতে পারেন। নিজে খামখেয়ালি। কিন্তু সন্তানদের উপর সেই খেয়াল চাপিয়ে দেওয়ার মানে আছে কি? তাদের টেলিভিশন দেখা বারণ। খবরের কাগজ পড়াতেও নিষেধাজ্ঞা। পুরোপুরি অর্গ্যানিক খাবার, ম্যাক্রোবায়োটিক ডায়েট এবং মন্ত্রপূত জল খাওয়ার নির্দেশ দিয়ে রেখেছেন ছেলেমেয়েকে। ‘ম্যান-মেড ফাইবার’এর পোশাক পরতে হবে তাদের। এমনকী, প্রাক্তন স্বামী গাই রিচিকে পপ-সম্রাজ্ঞী ম্যাডোনার বলাই ছিল, ‘ডেভিড দি ইংলিশ রোজ’ বই থেকেই যেন শোওয়ার সময় সন্তানদের পড়ে শোনান তিনি।

 

গোয়েনেথ প্যালট্রো
অভিনেত্রী গোয়েনেথ ওয়েবসাইটে সন্তান পরিচর্যা সংক্রান্ত একটি ইয়াব্বড় লেখা লিখেছিলেন একবার। হেল্থ এক্সপার্টরা রীতিমতো রেগে লাল। কী লিখেছিলেন গোয়েনেথ? ‘‘বড়রা যেভাবে বিষাক্ত জিনিস হজম করতে পারে, সদ্যোজাত কিংবা সদ্য হাঁটতে শেখা শিশুরা তা পারে না,’’ বলেছিলেন তিনি। সেই ‘বিষাক্ত’ জিনিসটি কী জানেন? শ্যাম্পু! গৃহস্থালির নিত্যপ্রয়োজনীয় এই জিনিসটি কেনই বা বাচ্চাদের খাওয়াতে যাবেন মায়েরা? এই প্রশ্নে তোলপাড় হয়েছিল দুনিয়া। গোয়েনেথ এছাড়াও বলেছিলেন, ‘‘ওই কারণেই (শ্যাম্পু ইত্যাদির আর কী!) বাচ্চাদের মধ্যে হাঁপানি, ক্যানসার, অটিজম বাড়ছে।’’ কীভাবে সন্তান মানুষ করবেন, তাদের কী খাওয়াবেন এই জ্ঞান যদি গোয়েনেথের মতো কারও থেকে নিতে হয়, তাহলেই হয়েছে!

 
ব্রিটনি স্পিয়ার্স
গাড়ি আছে, ভাল কথা। বসার সিট আছে, আরও ভাল কথা। কিন্তু বসার তো একটা নিয়ম আছে! পপস্টার ব্রিটনি যদি সেটা মানতেন, তাহলে তাঁর দুই ছেলে ভুলটাকে ঠিক বলে শিখত না। ব্রিটনি গাড়ি চালালে ছেলে শন’কে কিছুতেই রাস্তার দিকে মুখ করে বসান না। ভারী মুশকিল! এই করে প্রাক্তন স্বামী কেভিন ফেডারলিনের সঙ্গে ছেলের কাস্টডির মামলায় হেরেছিলেন ব্রিটনি। কিন্তু কে শোনে কার কথা! কিছুতেই শন’কে সামনের দিকে মুখ করে বসাননি তিনি।

 
ক্রিস্টিনা অ্যাগুইলেরা
মানছি, আপনাদের দেশে যৌনতা নিয়ে একটু খোলামেলা আলোচনা করা যায়। তা বলে ছেলেকে এ সব শেখাবেন ক্রিস্টিনা? তিনি চান, ছেলে যাতে নারী এবং পুরুষের শরীর সম্পর্কে ছোট থেকেই স্পষ্ট ধারণা করে নিতে পারে। পপ-তারকা ক্রিস্টিনার মতে, ‘‘মা যে যৌনতা নিয়ে লজ্জিত নয়, সেটা ম্যাক্সের (ক্রিস্টিনার ছেলে) জানা জরুরি। আমরা শিল্প সংগ্রাহক। বাড়িময় মেয়েদের নগ্ন ছবি রয়েছে। ম্যাক্স সে রকম একটা বাড়িতেই বড় হবে, যেখানে এটাই রীতি।’’ ম্যাক্সের জন্য শুভকামনা রইল...!


কেটি হোমস
পাঁচ বছর বয়স থেকে মেকআপ! তার উপর হাই-হিল জুতো। মেয়ে সুরিকে নিয়ে কম পরীক্ষা-নিরীক্ষা করেননি টম ক্রুজের প্রাক্তন স্ত্রী কেটি। সংবাদমাধ্যমে যা নিয়ে রীতিমতো ভর্ত্‌সিত হয়েছেন তিনি। হবেন না-ই বা কেন! পাঁচ বছর বয়সে মেয়েকে ‘স্টারবাক্‌স’এ নিয়ে গিয়ে কফিতে চুমুক দেওয়া শিখিয়েছেন যে! আবার ওই পাঁচ বছরে যখন দুনিয়ার বাচ্চারা ফিডিং বোতল ছাড়তে উত্সাহী, কেটি সেটাই ধরিয়ে দিয়েছেন সুরির হাতে। এমনিতে ন’মাস বয়সেই চিকিত্সকেরা বোতল ছাড়তে পরামর্শ দিয়ে থাকেন। সুরি বেচারা মা-বাবার কাজের চাপে বছরের পর বছর সেটাই ধরে থেকেছে।

 

জিসেল বুনচেন
সুপারমডেলদের সম্পর্কে সাধারণ মানুষের মনে বিভিন্ন রকম ধারণা। তার অনেকটাই নেতিবাচক। কেরিয়ারের জন্য তাঁরা সন্তানকে গুরুত্ব দেন না, ইত্যাদি। জিসেলের কাণ্ডকারখানা শুনলে মনে হবে সেটাই সত্যি। ছেলে বেঞ্জামিনকে ‘পটি ট্রেনিং’ করাবেন বলে কোনওদিন ডায়াপার বদলাননি জিসেল। বুঝুন কাণ্ড! সদ্যোজাতেরা ‘পটি ট্রেনিং’ বোঝে?